**9. พระจิตเจ้า**

มิสซานี้ใช้อาภรณ์สีแดง

A

**เพลงเริ่มพิธี**  รม 5:5; เทียบ 8:11

พระจิตเจ้าซึ่งพระเจ้าประทานให้เรา ทรงหลั่งความรักของพระเจ้าลงในดวงใจของเรา

**บทภาวนาของประธาน**

ข้าแต่พระเจ้า

พระองค์ทรงสอนใจบรรดาสัตบุรุษด้วยการส่องสว่างของพระจิต

โปรดให้ข้าพเจ้าทั้งหลายซาบซึ้งในความเที่ยงธรรมโดยพระจิตนั้น

และโปรดให้ได้รับความบรรเทาจากพระองค์ท่านเสมอ

ทั้งนี้ ขอพึ่งพระบารมีพระเยซูคริสตเจ้า พระบุตรผู้ทรงจำเริญและครองราชย์

เป็นพระเจ้าหนึ่งเดียวกับพระองค์และพระจิต ตลอดนิรันดร

**บทภาวนาเตรียมเครื่องบูชา**

โปรดเถิด พระเจ้าข้า

โปรดทรงบันดาลให้บรรณาการที่ข้าพเจ้าทั้งหลายนำมาถวายนี้ศักดิ์สิทธิ์

และโปรดชำระจิตใจข้าพเจ้าทั้งหลายด้วยการส่องสว่างของพระจิตเจ้าด้วยเถิด

ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย

**บทนำขอบพระคุณพระจิตเจ้า แบบที่ 1**

องค์พระผู้เป็นเจ้าทรงส่งพระจิตเจ้าลงมาในพระศาสนจักร

 **พระเจ้าสถิตกับท่าน**   และสถิตกับท่านด้วย

**จงสำรวมใจระลึกถึงพระเจ้า**  เรากำลังระลึกถึงพระองค์

**ให้เราขอบพระคุณพระเจ้าพร้อมกันเถิด** เหมาะสมและชอบยิ่งนัก

ข้าแต่พระบิดาเจ้าผู้ศักดิ์สิทธิ์สถิตนิรันดร

พระเจ้าผู้ทรงสรรพานุภาพ เป็นการเหมาะสมถูกต้องแท้จริง

และเป็นมิ่งมงคลที่จะขอบพระคุณพระองค์ตลอดกาลทุกสถานแห่งหน

เพราะพระองค์ทรงบันดาลให้ข้าพเจ้าทั้งหลายได้รอดพ้น

เดชะพระบารมีพระคริสตเจ้า

เมื่อพระองค์ท่านเสด็จสู่สวรรค์ชั้นสูงสุด

และประทับอยู่เบื้องขวาของพระองค์แล้ว

ก็ทรงหลั่งพระจิตเจ้าที่ทรงสัญญาไว้ลงเหนือบรรดาผู้ที่ทรงรับไว้เป็นบุตรบุญธรรม

ดังนั้น ตั้งแต่บัดนี้ไปตลอดนิรันดร

ข้าพเจ้าทั้งหลายจึงร่วมเสียงกับบรรดาทูตสวรรค์

ขับร้องสรรเสริญพระองค์ด้วยใจศรัทธาโดยไม่หยุดยั้ง ว่าดังนี้

ศักดิ์สิทธิ์ ศักดิ์สิทธิ์ ศักดิ์สิทธิ์ พระเจ้าจอมจักรวาล...

**เพลงรับศีล** เทียบ สดด 68:28-29

ข้าแต่พระเจ้า

โปรดทรงสำแดงพระอานุภาพดังที่ทรงเคยกระทำเพื่อข้าพเจ้าทั้งหลาย

ในพระวิหารศักดิ์สิทธิ์ของพระองค์ที่กรุงเยรูซาเล็ม

**บทภาวนาหลังรับศีล**

ข้าแต่องค์พระผู้เป็นเจ้า

โปรดประทานพระจิตเจ้าลงมาชำระจิตใจข้าพเจ้าทั้งหลายให้บริสุทธิ์

และให้พระพรของพระองค์ท่านเป็นประดุจน้ำค้าง

บันดาลให้บังเกิดผลอุดมภายในจิตใจข้าพเจ้าทั้งหลายด้วยเถิด

ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย

B

**เพลงเริ่มพิธี**  เทียบ ยน 14:26; 15:26

องค์พระผู้เป็นเจ้าตรัสว่า “เมื่อพระจิตแห่งความจริงจะเสด็จมา

พระองค์จะทรงสอนความจริงทั้งหมดแก่ท่าน”

**บทภาวนาของประธาน**

โปรดเถิด พระเจ้าข้า

โปรดให้พระผู้บรรเทาผู้ทรงเนื่องมาจากพระองค์

ส่องสว่างจิตใจข้าพเจ้าทั้งหลาย

และนำข้าพเจ้าทั้งหลายเข้าไปพบความจริงทุกประการ

ดังที่พระบุตรทรงสัญญาไว้

พระองค์ท่านทรงจำเริญและครองราชย์

เป็นพระเจ้าหนึ่งเดียวกับพระองค์และพระจิต ตลอดนิรันดร

หรือ:

ข้าแต่พระเจ้า

พระองค์ทรงทราบความคิด

และความปรารถนาทุกประการของมนุษย์อย่างชัดเจน

ไม่มีความลับใดๆ สำหรับพระองค์เลย

โปรดทรงหลั่งพระจิตเจ้ามาชำระความคิดในจิตใจข้าพเจ้าทั้งหลายให้บริสุทธิ์

จะได้รักพระองค์โดยสมบูรณ์และพร้อมจะสรรเสริญพระองค์อย่างเหมาะสม

ทั้งนี้ ขอพึ่งพระบารมีพระเยซูคริสตเจ้า

พระบุตรผู้ทรงจำเริญและครองราชย์

เป็นพระเจ้าหนึ่งเดียวกับพระองค์และพระจิต ตลอดนิรันดร

**บทภาวนาเตรียมเครื่องบูชา**

โปรดเถิด พระเจ้าข้า

โปรดทอดพระเนตรเครื่องบูชาฝ่ายจิต

ที่ข้าพเจ้าทั้งหลายมีใจศรัทธาวางไว้บนพระแท่นบูชาของพระองค์

โปรดประทานจิตใจซื่อตรงแก่ผู้รับใช้พระองค์

เพื่อความเชื่อของเขาทั้งหลายจะได้ช่วยให้บรรณาการนี้เป็นที่พอพระทัย

และความถ่อมตนทำให้เป็นที่โปรดปรานของพระองค์

ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย

**บทนำขอบพระคุณพระจิตเจ้า แบบที่ 2**

พระราชกิจของพระจิตเจ้าในพระศาสนจักร

 **พระเจ้าสถิตกับท่าน**   และสถิตกับท่านด้วย

**จงสำรวมใจระลึกถึงพระเจ้า**  เรากำลังระลึกถึงพระองค์

**ให้เราขอบพระคุณพระเจ้าพร้อมกันเถิด** เหมาะสมและชอบยิ่งนัก

ข้าแต่พระบิดาเจ้าผู้ศักดิ์สิทธิ์สถิตนิรันดร

พระเจ้าผู้ทรงสรรพานุภาพ เป็นการเหมาะสมถูกต้องแท้จริง

และเป็นมิ่งมงคลที่จะขอบพระคุณพระองค์ตลอดกาลทุกสถานแห่งหน

พระองค์ทรงจัดการทุกสิ่งให้เหมาะกับแต่ละโอกาส

และทรงปกครองดูแลพระศาสนจักรของพระองค์อย่างน่าพิศวง

พระองค์มิได้ทรงหยุดยั้งที่จะช่วยเหลือพระศาสนจักร

เดชะพระอานุภาพของพระจิตเจ้า

ให้ยินดีรักอย่างวางใจในพระองค์อยู่เสมอ

ไม่เลิกวอนขอพระองค์ในยามลำบาก

ไม่หยุดยั้งที่จะขอบพระคุณพระองค์ในยามยินดี

อาศัยพระบารมีพระคริสตเจ้า

ดังนั้น ข้าพเจ้าทั้งหลายจึงร่วมเสียงขับร้องกับบรรดาทูตสวรรค์

สรรเสริญพระองค์ด้วยความยินดี ว่าดังนี้

ศักดิ์สิทธิ์ ศักดิ์สิทธิ์ ศักดิ์สิทธิ์ พระเจ้าจอมจักรวาล...

**เพลงรับศีล**  ยน 15:26; 16:14

องค์พระผู้เป็นเจ้าตรัสว่า “พระจิตเจ้าผู้ทรงเนื่องมาจากพระบิดา

จะทรงแจ้งให้ท่านรู้เกี่ยวกับเรา”

**บทภาวนาหลังรับศีล**

ข้าแต่องค์พระผู้เป็นเจ้า พระเจ้าของข้าพเจ้าทั้งหลาย

พระองค์ทรงพระกรุณาประทานอาหารจากสวรรค์เลี้ยงดูข้าพเจ้าทั้งหลายแล้ว

โปรดทรงหลั่งความอ่อนหวานของพระจิตเจ้า

ลงในส่วนลึกของจิตใจข้าพเจ้าทั้งหลาย

เพื่อจะได้ยึดมั่นสิ่งที่ข้าพเจ้าทั้งหลายได้รับด้วยใจศรัทธาในปัจจุบันนี้

ไว้เป็นพระพรนิรันดรด้วยเถิด

ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย

C

**เพลงเริ่มพิธี**  เทียบ ลก 4:18

องค์พระผู้เป็นเจ้าตรัสว่า “พระจิตขององค์พระผู้เป็นเจ้าทรงอยู่เหนือข้าพเจ้า

ทรงส่งข้าพเจ้าไปประกาศข่าวดีแก่คนยากจน”

**บทภาวนาของประธาน**

ข้าแต่พระเจ้า

พระองค์ทรงบันดาลให้พระศาสนจักรศักดิ์สิทธิ์ในหมู่ชนทุกชาติทุกภาษา

โปรดทรงหลั่งพระพรของพระจิตเจ้าลงทั่วพื้นพิภพ

ขอให้สัตบุรุษทุกวันนี้มีจิตใจกระตือรือร้น

เหมือนกับในสมัยแรกเริ่มที่ประกาศพระวรสารด้วยเถิด

ทั้งนี้ ขอพึ่งพระบารมีพระเยซูคริสตเจ้า

พระบุตรผู้ทรงจำเริญและครองราชย์

เป็นพระเจ้าหนึ่งเดียวกับพระองค์และพระจิต ตลอดนิรันดร

หรือ:

ข้าแต่พระเจ้า ข้าพเจ้าทั้งหลายได้รับการปกครอง

และปกป้องดูแลจากพระจิตของพระองค์

โปรดทรงสำแดงพระเมตตาแก่ข้าพเจ้าทั้งหลาย

และทรงพระกรุณาแก่ผู้วอนขอ

เพื่อความเชื่อของผู้ที่วางใจในพระองค์

จะได้รับความช่วยเหลือจากพระกรุณาตลอดไป

ทั้งนี้ ขอพึ่งพระบารมีพระเยซูคริสตเจ้า

พระบุตรผู้ทรงจำเริญและครองราชย์

เป็นพระเจ้าหนึ่งเดียวกับพระองค์และพระจิต ตลอดนิรันดร

**บทภาวนาเตรียมเครื่องบูชา**

ข้าแต่องค์พระผู้เป็นเจ้า

ขอให้ไฟของพระจิตเจ้าบันดาลความศักดิ์สิทธิ์

แก่เครื่องบูชาที่ถวายเฉพาะพระพักตร์

และลุกโชติช่วงในจิตใจบรรดาศิษย์ของพระบุตรด้วยเถิด

พระองค์ท่านทรงจำเริญและครองราชย์ตลอดนิรันดร

บทนำขอบพระคุณพระจิตเจ้า แบบที่ 1 หน้า หรือ แบบที่ 2 หน้า

**เพลงรับศีล** เทียบ สดด 104:30

โปรดประทานพระจิตของพระองค์ และสรรพสิ่งจะอุบัติขึ้นมา

แล้วพระองค์จะทรงเนรมิตแผ่นดินขึ้นใหม่

**บทภาวนาหลังรับศีล**

ข้าแต่องค์พระผู้เป็นเจ้า

ขอให้ของถวายที่ได้รับนี้บังเกิดผลแก่ข้าพเจ้าทั้งหลาย

ให้มีจิตใจกระตือรือร้นเดชะพระจิตเจ้า

ซึ่งพระองค์ทรงหลั่งลงมาอย่างน่าพิศวงแก่บรรดาอัครสาวก

ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย